## Rješenje kojim se ovlaštenom društvu ICF Broker d.o.o., Zagreb, oduzima dozvola za obavljanje poslova s vrijednosnim papirima iz članka 34. točka 3. Zakona o tržištu vrijednosnih papira ("Narodne novi

### NN 96/2008 (21.8.2008.), Rješenje kojim se ovlaštenom društvu ICF Broker d.o.o., Zagreb, oduzima dozvola za obavljanje poslova s vrijednosnim papirima iz članka 34. točka 3. Zakona o tržištu vrijednosnih papira ("Narodne novi

# HRVATSKA AGENCIJA ZA NADZOR FINANCIJSKIH USLUGA

**2999**

Na temelju odredbi članka 15. točka 4. alineja 1. i članka 8. stavak 1. Zakona o
Hrvatskoj agenciji za nadzor financijskih usluga (»Narodne novine« br. 140/05),
te članka 52. Zakona o tržištu vrijednosnih papira (»Narodne novine« br. 84/02 i
138/06), Uprava Hrvatske agencije za nadzor financijskih usluga, po službenoj
dužnosti u predmetu oduzimanja dozvole za obavljanje poslova s vrijednosnim
papirima ovlaštenom društvu ICF Broker d.o.o. Zagreb, Miramarska 24, na sjednici
održanoj 7. kolovoza 2008. godine donijela je

## RJEŠENJE

1. Ovlaštenom društvu ICF Broker d.o.o. Zagreb, Miramarska 24, MBS: 080125383,
oduzima se dozvola za obavljanje poslova s vrijednosnim papirima iz članka 34.
točka 3. Zakona o tržištu vrijednosnih papira (»Narodne novine« br. 84/02 i
138/06) – upravljanje portfeljem vrijednosnih papira.
2. Ovo rješenje upisuje se u Registar ovlaštenih društava, koji vodi Hrvatska
agencija za nadzor financijskih usluga.
3. Ovo rješenje objavit će se u »Narodnim novinama«.

```
Obrazloženje
```

Na temelju rješenja Komisije za vrijednosne papire Republike Hrvatske, klasa: UP/I-450-08/03-02/58
od 13. ožujka 2003. godine, društvo ICF Broker d.o.o. Zagreb (dalje: Društvo)
ima dozvolu za obavljanje poslova s vrijednosnim papirima iz članka 34. točke 1.
– 7. Zakona o tržištu vrijednosnih papira (»Narodne novine« br. 84/02 i 138/06,
dalje: ZTVP).
Odredbom članka 52. stavak 1. točka 2. ZTVP-a propisano je da će Hrvatska
agencija za nadzor financijskih usluga (dalje: Agencija) ovlaštenom društvu
oduzeti dozvolu za obavljanje jednog ili više poslova s vrijednosnim papirima
ako poslove s vrijednosnim papirima ne obavlja u razdoblju duljem od šest
mjeseci.
Društvo je podneskom od 14. srpnja 2008. godine obavijestilo Agenciju o namjeri
brisanja djelatnosti – upravljanje portfeljem vrijednosnih papira – iz predmeta
poslovanja Društva, a uslijed restrukturiranja poslovanja društava ICF Grupe, u
okviru kojega će poslove upravljanja portfeljem i poslove investicijskog
savjetovanja obavljati društvo za upravljanje ICF Invest d.o.o. Zagreb. Sukladno
predmetnom podnesku, Društvo već dulje vrijeme ne obavlja djelatnost upravljanja
portfeljem, te će podnijeti prijavu za upis brisanja te djelatnosti nadležnom
trgovačkom sudu.
S tim u svezi napominjemo da je Agencija, u posebnom postupku provedenom
temeljem zahtjeva društvu ICF Invest d.o.o. Zagreb, rješenjem klasa: UP/I-451-04/08-05/31,
urbroj: 326-113/08-5 od 7. kolovoza 2008. godine, društvu ICF Invest d.o.o.
Zagreb izdala odobrenje za obavljanje poslova upravljanja imovinom i
investicijskog savjetovanja.
Slijedom naprijed izloženog, a temeljem odredbe članka 52. stavak 1. točka 2.
ZTVP-a i očitovanja Društva, Agencija je odlučila kao u točki 1. izrjeke ovog
rješenja, što će se upisati u Registar ovlaštenih društava u koji je Društvo
upisano pod rednim brojem 19 (devetnaest).
Sukladno odredbama članka 8. stavak 3. Zakona o Hrvatskoj agenciji za nadzor
financijskih usluga (»Narodne novine« br. 140/05), ovo rješenje objavit će se u
»Narodnim novinama«.

UPUTA O PRAVNOM LIJEKU

Protiv ovog rješenja žalba nije dopuštena, ali se protiv istoga može pokrenuti
upravni spor podnošenjem tužbe Upravnom sudu Republike Hrvatske u roku od 30
dana od dana primitka ovog rješenja.

Klasa: UP/I-451-04/08-02/24
Urbroj: 326-111/08-2
Zagreb, 7. kolovoza 2008.

Član Uprave
**Ivica Letinić**, v. r.

Rješenje, NN 96/2008-2999
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)